Titusener demonstrerte mot Putin
Det var en broket forsamling som møtte opp for å vise sin misnøye, og sosialister, nasjonalister og liberale demonstrerte side om side. Flere av deltakerne hadde på seg fargede finlandshetter av samme type som de fengslede punkrockerne i jentebandet Pussy Riot bruker. - Ingen vil gi oss frihet unntatt oss selv. Håp og standhaftighet vil gi oss seier, sa bloggeren Aleksej Navalnij i sin tale, til stor jubel fra folkemengden i sentrum av den russiske hovedstaden. Nyhetsbyrået AFP anslår at rundt 40.000 mennesker deltok i demonstrasjonen. Antallet var omtrent som arrangørene forventet, men betydelig mindre enn i desember, da over 100.000 marsjerte gjennom gatene i Moskva i protest mot den russiske regjeringen. Lørdag ble det arrangert mindre demonstrasjoner også i andre russiske byer. 2500 personer protesterte i St. Petersburg, mens bare noen få titalls mennesker møtte opp i Vladivostok ved stillehavskysten. - Folk er redde for å delta i provinsene. Hvis de pågriper deg på et møte der, så risikerer du å miste jobben eller bli sparket ut av skolen, sier den politiske analytikeren Vladimir Pribylovskij. Forrige gang russiske opposisjonelle holdt en stor demonstrasjon i Moskva, var i juni.
Russiske opposisjonelle marsjerte gjennom Moskva i protest mot styret til president Vladimir Putin lørdag. Flere titusen mennesker deltok i demonstrasjonen.